FERPAR PROF. UNIV. DR. EMERIT CORIOLAN EMIL ULMEANU

Cu profundă tristețe ne luăm rămas bun de la Profesorul Emerit Doctor CORIOLAN EMIL ULMEANU membru marcant al Comunității Academice a Universității de Medicină și Farmacie ”Carol Davila”.

Profesorul Coriolan Ulmeanu s-a născut pe data de 19.11.1950 în comuna Peretu, județul Teleorman.

A început activitatea didactică în cadrul Facultății De Medicină ca asistent stagiar cu integrare în Clinica de Pediatrie a Spitalului Clinic Central de Copii, astăzi Spitalul Clinic de Urgență pentru Copii ”Grigore Alexandrescu”, fiind atestat în același timp ca medic secundar pediatru.

A parcurs toate treptele formării academice devenind Șef de Lucrări în anul 1992, Conferențiar în 1995 și Profesor în anul 2005.

În semn de recunoaștere a întregii activități, în anul 2023 a primit titlul de Profesor Emerit al Universității de Medicină și Farmacie ”Carol Davila”.

În perioada 2005 -2022 a condus Disciplina de Pediatrie din cadrul Facultății de Stomatologie, coordonând activitatea a numeroase generații de studenți.

A fost coordonator de rezidențiat în specialitatea pediatrie, în această calitate îndrumând cu mult tact și profesionalism numeroși tineri medici, fiind un adevărat creator de școală în această specialitate. Astăzi, în foarte multe secții de pediatrie, cabinete medicale, departamente de urgență din întreaga țară activează discipolii dumnealui, care duc mai departe moștenirea inestimabilă a cunoștințelor teoretice și practice dobândite în timpul activității de formare.

A desfășurat o activitate științifică continuă, participând în calitate de lector la numeroase manifestări științifice naționale și internaționale, fiind autor și coautor a 6 manuale de pediatrie și peste 200 de articole publicate în țară și străinătate.

Este membru a numeroase societăți profesionale între care menționăm: Societatea Română de Pediatrie, membru fondator al Societății Române de Cardiologie Pediatrică, membru fondator al Societății de Gastroenterologie Pediatrică, membru emerit și fellow al Asociație Europene a Centrelor Antitoxice și Toxicologilor Europeni.

Pe lângă activitatea medicală și științifică, a desfășurat și o activitate administrativă și de conducere care a lăsat o amprentă esențială în pediatria din țara noastră.

A fost Director General al Spitalului Clinic de Urgență pentru Copii ”Grigore Alexandrescu”, în perioada  1994 -2009, perioadă în care s-au pus bazele modernizării întregii activități a spitalului.

A înființat primul serviciu de apel telefonic pentru intoxicații la copii din România și la inițiativa sa, au fost create, prin ordin al Ministrului Sănătății, Centre Antitoxice în cele 5 mari centre universitare din țară.

A fost inițiatorul a numeroase acte caritabile pentru pacienți și spital precum și ctitorul Bisericii Sfânta Treime din incinta acestuia.

Activitatea sa prodigioasă a fost recunoscută  de autoritățile din România, fiind decorat de Președintele României cu Ordinul Național ”Pentru Merit” în grad de ofițer.

De asemenea  este Cetățean de Onoare al Orașului București.

Cu recunoștință și respect ne plecăm în fața memoriei sale

Articolul FERPAR PROF. UNIV. DR. EMERIT CORIOLAN EMIL ULMEANU apare prima dată în umfcd.